
Comisia pentru buget,

finanţe şi bănci

Bucureşti,   05.12.2002

Nr. 571

AVIZ

asupra propunerii legislative privind asistenţa judiciară gratuită
Cu adresa nr. 355 din 21.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind asistenţa judiciară gratuită. 

In urma examinării, în şedinţa din data de 05.12.2002, Comisia, cu unanimitate de voturi, a hotărât respingerea din următoarele considerente:

Propunerea legislativă are ca obiect reglementarea asistenţei judiciare gratuite, acordată la cerere persoanelor al căror venit nu depăşeşte venitul  minim pe economie.

Menţionăm că propunerea legislativă are în vedere numai acea formă de asistenţă judiciară care constă din apărarea şi asistenţa gratuită printr-un avocat, iar soluţionarea cererii ar urma să fie de competenţa consiliilor locale. Această propunere nu poate fi acceptată deoarece acordarea competenţei de a soluţiona o asemenea cerere consiliilor locale – organe ale administraţiei publice locale – ar aduce atingere principiilor constituţionale referitoare la separarea puterilor în stat şi la înfăptuirea justiţiei de către instanţele judecătoreşti.
Potrivit art. 25 alin. (1) din Legea nr. 146/1997 privind taxele judiciare de timbru, cu modificările şi completările ulterioare, sumele realizate din încasarea taxelor judiciare de timbru constituie venituri la bugetul de stat.

Prin aplicarea art. 4 din iniţiativa legislativă, acţiunile şi cererile introduse de persoanele care beneficiază de asistenţă judiciară gratuită ar urma să fie scutite de plata taxei judiciare de timbru, ceea ce ar însemna micşorarea unor venituri.

Or, art. 10 alin. (2) din Legea nr. 72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperii golului de venituri sau sporului de cheltuieli, prevedere care lipseşte din textul propunerii legislative.

